A Bizottság 2968/79/EGK rendelete
(1979. december 20.)
a tagsággal nem rendelkező országokba importált, különleges elbánásra jogosult, tehéntejből előállított, puhára érlelt sajtok kivitelével kapcsolatos közigazgatási segítségre vonatkozó rendelkezés részletes szabályainak megállapításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a harmadik országban különleges behozatali elbánásban részesíthető mezőgazdasági termékek exportjára vonatkozó segítségnyújtásról szóló, 1979. december 20-i 2931/79/EGK tanácsi rendeletre [1] és különösen annak 1. cikke (2) bekezdésére,
mivel az Amerikai Egyesült Államok a GATT keretében hozzájárult a tehéntejből készült, puhára érlelt sajtok mennyiségi korlátozásoktól mentes behozatalához; mivel ezt az intézkedést 1980. január 1-jétől kell alkalmazni;
mivel a Közösség vállalta, hogy közigazgatási segítséget nyújt az Amerikai Egyesült Államok hatóságainak az egyezmény helyes alkalmazása érdekében; mivel e célból a szóban forgó sajtokat egy, a Közösség illetékes hatóságai által kiállított tanúsítványnak kell kísérnie;
mivel az e rendeletben foglalt intézkedések összhangban állnak a Tej- és Tejtermékpiaci Irányítóbizottság véleményével,
ELFOGADTA EZT A RENDELETET:
1. cikk
A Közösségben előállított, tehéntejből készült, puhára érlelt, a közös vámtarifa 04.04 E alszáma alá tartozó, és az e rendelet I. mellékletében található meghatározásnak megfelelő sajtok Amerikai Egyesült Államokba (beleértve Puerto Ricót is) irányuló kivitele során, az érintett személy kérelmére a II. mellékletben szereplő mintának megfelelő tanúsítványt kell kiállítani.
2. cikk
(1) A tanúsítványokat fehér papírra kell nyomtatni és angol nyelven készülnek. Méretük 210 x 297 mm. A kiállító hivatal minden tanúsítványt sorszámmal lát el.
Az exportáló tagállam előírhatja, hogy a területén használatos tanúsítvány az angol nyelven kívül hivatalos nyelvei valamelyikét is tartalmazza nyomtatásban.
(2) A tanúsítványoknak egy eredeti és legalább két másolati példányban kell készülniük. A másolatok az eredetivel azonos sorszámot kapnak. Az eredeti példányt és a másolatokat gépírással vagy kézírással kell kitölteni; utóbbi esetben nyomtatott nagybetűkkel és tintával.
3. cikk
(1) A tanúsítványt és másolatait a tagállam által erre kijelölt hivatal állítja ki.
(2) A kiállító hivatal megtartja a tanúsítvány egyik másolatát. Az eredeti és a másik másolati példányt ahhoz a vámhivatalhoz kell benyújtani, ahol az Amerikai Egyesült Államokba irányuló behozatallal kapcsolatos vámalakiságokat végzik.
(3) A (2) bekezdésben említett vámhivatal kitölti az eredeti példány részére fenntartott rovatát, majd azt visszaadja az érintett személynek. A másolatot a vámhivatal tartja meg.
4. cikk
A tanúsítvány csak az illetékes vámhivatal jóváhagyásával érvényes. A tanúsítvány a benne feltüntetett mennyiségre vonatkozik. A tanúsítvány azonban még kiterjed a feltüntetett mennyiséget maximum 5 %-kal meghaladó mennyiségre is.
5. cikk
A tagállamok minden szükséges intézkedést meghoznak a kiadott tanúsítványon szereplő sajtok eredetének, típusának, összetételének és minőségének ellenőrzése céljából.
6. cikk
Ez a rendelet 1980. január 1-jén lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 1979. december 20-án.